आयुष
केन्द्रीय आयुष मंत्री श्री सर्बानंद सोनोवाल ने अंतरराष्ट्रीय योग दिवस की सफलता की सराहना की; योग को वैश्विक स्तर पर बढ़ावा देने में निर्णायक नेतृत्व के लिए प्रधानमंत्री श्री नरेन्द्र मोदी का आभार व्यक्त किया
प्रधानमंत्री श्री नरेन्द्र मोदी ने कहा, “योग संपूर्ण मानवता के लिए है, किसी व्यक्ति मात्र के लिए नहीं”
विभिन्न मंत्रालयों, राज्यों एवं केन्द्र - शासित प्रदेशों, सशस्त्र बलों और विदेश में स्थित मिशनों द्वारा निभाई गई महत्वपूर्ण भूमिकाओं ने इस कार्यक्रम को विश्वव्यापी एवं लोकप्रिय सफलता दिलाई
प्रधानमंत्री श्री नरेन्द्र मोदी ने आज कर्नाटक के मैसूरु महल में आयोजित सामूहिक योगाभ्यास में 8वें अंतरराष्ट्रीय योग दिवस के मुख्य कार्यक्रम का नेतृत्व किया
केन्द्रीय पत्तन, पोत परिवहन और जलमार्ग तथा आयुष मंत्री सर्बानंद सोनोवाल ने वैश्विक स्तर पर योग को बढ़ावा देने में निर्णायक भूमिका निभाने के लिए प्रधानमंत्री श्री नरेन्द्र मोदी का हार्दिक आभार व्यक्त किया। प्रधानमंत्री ने आज मैसूरु महल में 15,000 उत्साही योगप्रेमियों के साथ 8वें अंतरराष्ट्रीय योग दिवस  का नेतृत्व किया। आयुष मंत्रालय की ओर से केन्द्रीय आयुष मंत्री ने केन्द्रीय मंत्रिपरिषद में अपने सहयोगियों, राज्यपालों और विभिन्न राज्य सरकारों के सभी सदस्यों, सशस्त्र बलों के सदस्यों, विदेशों में स्थित मिशनों के साथ - साथ उन सभी स्वयंसेवकों, जिनकी सक्रिय भागीदारी ने इस वर्ष के योग दिवस को एक शानदार सफलता दिलाई है, के प्रति अपनी गहरी कृतज्ञता भी व्यक्त की। केन्द्रीय मंत्री ने इस वर्ष के योग दिवस को जबरदस्त रूप से सफल बनाने के हर कदम एवं प्रयास में सक्रिय रूप से कार्य करने और सहयोग प्रदान करने के लिए कर्नाटक सरकार का भी धन्यवाद किया।
आईडीवाई 2022 के मुख्य कार्यक्रम में आयुष मंत्रालय तथा कर्नाटक सरकार के अधिकारियों के साथ कर्नाटक के माननीय राज्यपाल थावरचंद गहलोत, कर्नाटक के मुख्यमंत्री श्री बसवराज एस. बोम्मई और केन्द्रीय मंत्री सर्बानंद सोनोवाल की सक्रिय भागीदारी रही। आज सुबह इस सामूहिक योगाभ्यास में 200 से अधिक दिव्यांग बच्चे, 100 अनाथ बच्चे, 15 ट्रांसजेंडर, एचआईवी पॉजिटिव लोग एवं आशा कार्यकर्ता भी शामिल हुए।
इस अवसर पर, प्रधानमंत्री श्री नरेन्द्र मोदी ने जोर देकर कहा कि इस वर्ष की थीम उपयुक्त रूप से यह दर्शाती है कि कैसे योग ने कोविड-19 महामारी के दौरान पीड़ा को कम करने में मानवता की सेवा की। आज योग वैश्विक सहयोग का पारस्परिक आधार बन रहा है और मानव मात्र को निरोग जीवन का विश्वास प्रदान कर रहा है। उन्होंने कहा कि हम यह देख रहे हैं कि योग घरों की चारदीवारी से बाहर निकल कर पूरी दुनिया में फैल गया है और खासकर अभूतपूर्व महामारी के पिछले दो वर्षों के दौरान यह आध्यात्मिक बोध, प्राकृतिक और साझा मानव चेतना का प्रतीक बन गया है।
प्रधानमंत्री ने कहा कि आज योग से जुड़ी अनंत संभावनाओं को साकार करने का समय आ गया है। आज हमारे युवा बड़ी संख्या में योग के क्षेत्र में नए विचारों के साथ आ रहे हैं। आयुष मंत्रालय का स्टार्टअप योग चैलेंज नए विचारों एवं नवाचारों को एकजुट कर रहा है जोकि इस पीढ़ी को प्रेरित कर रहा है।
इस अवसर पर बोलते हुए, केन्द्रीय आयुष मंत्री श्री सर्बानंद सोनोवाल ने कहा, “योग ने पूरी दुनिया को एक सूत्र में बांधा है, वैश्विक मूल्यों को नया रूप दिया है, और विभिन्न स्वास्थ्य पद्धतियों को एक – दूसरे के करीब ला रहा है। एक स्वस्थ एवं खुशहाल कल की ओर अग्रसर मानवता का यह सुंदर आंदोलन वैश्विक स्तर पर इसे लोकप्रिय और संस्थागत बनाने में माननीय प्रधानमंत्री श्री नरेन्द्र मोदी जी द्वारा निभाई गई दूरदर्शिता और सक्षम भूमिका के कारण ही संभव हुआ। योग दिवस का पैमाना दिनोंदिन बढ़ता ही जा रहा है। हमें इस बात की बेहद खुशी और गर्व है कि आज के योग दिवस में दुनिया भर से करीब 25 करोड़ लोग भाग ले रहे हैं। यह सभी राज्यों, केन्द्र - शासित प्रदेशों, दुनिया भर में फैले हमारे दूतावासों, इस आयोजन से जुड़े सभी अंतरराष्ट्रीय संगठनों और स्वयंसेवकों के सहयोग व सक्रिय भूमिका के बिना संभव नहीं होता - इन सभी का उद्देश्य नियमित रूप से योगाभ्यास करके अपने जीवन को समृद्ध बनाने के लिए योग के प्रति जागरूकता पैदा करना है। मैं आज के आयोजन को व्यापक रूप से सफल बनाने की दिशा में हमारे सशस्त्र बलों के सदस्यों, हमारे मंत्रालयों तथा अन्य संगठनों के सभी कर्मचारियों, सार्वजनिक उपक्रमों, गणमान्य विदेशी व्यक्तियों, सार्वजनिक हस्तियों और योग गुरुओं के अथक प्रयासों के लिए उनके प्रति अपना हार्दिक आभार व्यक्त करता हूं।”
श्री सर्बानंद सोनोवाल ने कहा, “माननीय प्रधानमंत्री श्री नरेन्द्र मोदी जी का सपना लोगों, समुदायों, राष्ट्रों और समग्र रूप से पूरी दुनिया के स्वास्थ्य एवं कल्याण पर ध्यान केन्द्रित करके वैश्विक शांति व सदभाव लाना है। उन्होंने कहा कि योग ने दुनिया को एकजुट किया है, वैश्विक मूल्यों को नया रूप दिया है और यह विभिन्न स्वास्थ्य पद्धतियों को एक दूसरे के करीब ला रहा है। इस वर्ष की थीम – मानवता के लिए योग - को आयुष मंत्रालय द्वारा योग के विभिन्न पहलुओं पर सकारात्मक बातचीत करने और सामाजिक समुदायों के साथ जुड़ने के लिए विभिन्न पहल के माध्यम से अनुकूलित किया गया था। यह कार्यक्रम स्वास्थ्य एवं बहुलता का जश्न मनाने के लिए समाज के विभिन्न वर्गों को एकजुट करने का एक प्रयास है। आयुष मंत्रालय योग के माध्यम से लोगों के स्वास्थ्य एवं कल्याण की उन्नति सुनिश्चित करने के लिए अपनी विभिन्न पहल के माध्यम से कई कदम भी उठा रहा है।”
इस वर्ष अंतरराष्ट्रीय योग दिवस 2022 कई नवीन पहल का साक्षी बना। इनमें 'गार्जियन रिंग' कार्यक्रम शामिल है, जोकि 79 देशों और संयुक्त राष्ट्र संगठनों के साथ-साथ विदेशों में स्थित भारतीय मिशनों के एक बीच सहयोगात्मक प्रयास है और राष्ट्रीय सीमाओं से परे एकीकरण करने की योग की शक्ति को दर्शाता है। आजादी का अमृत महोत्सव को 8वें अंतरराष्ट्रीय योग दिवस समारोहों के साथ एकीकृत करते हुए, 75 केन्द्रीय मंत्रियों के नेतृत्व में देश भर में 75 ऐतिहासिक स्थलों पर सामूहिक योगाभ्यास का आयोजन किया गया।
प्रधानमंत्री ने डिजिटल योग प्रदर्शनी का भी उद्घाटन किया, जिसमें वर्चुअल रियलिटी जैसी नवीनतम तकनीकों का उपयोग करके योग के इतिहास एवं ज्ञान को प्रदर्शित किया जा रहा है। प्रधानमंत्री ने स्थैतिक आयुष प्रदर्शनी का भी अवलोकन किया, जिसमें 146 योग संस्थान व आयुष संस्थान भाग ले रहे हैं।